REPUBLIKA SRBIJA

NARODNA SKUPŠTINA

Odbor za kulturu i informisanje

16 broj: 06-2/152-14

20. jun 2014. godine

B e o g r a d

**ZAPISNIK**

**TREĆE SEDNICE ODBORA ZA KULTURU I INFORMISANjE ODRŽANE 20. JUNA 2014. GODINE**

Sednica je počela u 12:00 časova.

Sednicom je predsedavala Vesna Marjanović, predsednica Odbora.

Sednici su prisustvovali članovi Odbora*:* Milena Turk, Milorad Cvetanović, Vladimir Đukanović, Mirjana Andrić, Nebojša Tatomir, Dušica Stojković, Sanja Nikolić, Milan Stevanović, Nenad Milosavljević, Srđan Dragojević, mr Aleksandra Jerkov, Aleksandar Jugović.

Sednici su prisustvovali zamenici članova Odbora: Mirko Krlić (zamenik Mirjane Andrić) i Jelena Mijatović (zamenik Vladimira Đukanovića).

Sednici nisu prisustvovali članovi Odbora Saša Mirković, Mira Petrović,

Branka Karavidić, Ljiljana Nestorović (ni njihovi zamenici).

Sednici je prisusustvovao i narodni poslanik Zoran Babić.

Sednici su prisustvovali iz Ministarstva kulture i informisanja državni sekretari Saša Mirković i Dejan Ristić.

Na predlog predsednice Odbora, većinom glasova prisutnih članova Odbora, utvrđen je sledeći

D n e v n i r e d:

1. Razmatranje informacije Ministarstva kulture i informisanja o primeni Zakona o javnim nabavkama i Zakona o budžetskom sistemu na ustanove kulture u Republici Srbiji;
2. Donošenje okvirnog plana javnih slušanja za 2014. godinu,
3. Razno

Pre prelaska na razmatranje utvrđenog dnevnog reda usvojen je zapisnik Druge sednice Odbora održane 2. juna 2014. godine, sa primedbom narodnog poslanika Mirka Krlića, da se u odgovoru g-dina Ivana Tasovca na njegovo pitanje, u zapisniku ispravi imajući u vidu da je reč o nenamernoj grešci, da se Narodno pozorište iz Prištine nalazi u Kosovskoj Mitrovici (umesto u Gračanici), a da postoji ideja da bude u Gračanici.

**Prva tačka Dnevnog reda –** Razmatranje informacije Ministarstva kulture i informisanja o primeni Zakona o javnim nabavkama i Zakona o budžetskom sistemu na ustanove kulture u Republici Srbiji;

Predsednica Odbora je obavestila članove da se Ministar kulture i informisnja nalazi na službenom putu u Makedoniji, i da je u telefonskoj komunikaciji predložio da se razmatranje ove tačke odloži do njegovog povratka sa puta.

*U uvodnom izlaganju, predsednica Odbora, obrazlažući Prvu tačku Dnevnog reda je navela, da je u prošlom skupštinskom sazivu Odbor za kulturu i informisanje mnogo o ovoj temi više puta razmatrao. Imajući u vidu da se sastav Odbora promenio u velikoj meri,* istakla je Vesna Marjanović, i dodala, *da narodni poslanici žele da od Ministra čuju da li mogu da očekuju promene, da li su Vladi upućene potrebne izmene zakona, o čemu se mnogo razgovaralo sa institucijama kulture, umetničkim udruženjima i brojnim zaintersovanima u oblasti kulture*. S tim u vezi, predložila je da se zakaže nova sednica, orijentaciono oko 2. jula, na kojoj će ministar Ivan Tasovac podneti Informaciju o aktivnosti Ministarstva kulture i informisanja na pripremi predloga zakonskih akata u 2014. godini, odnosno o tome, šta je Ministarstvo kulture i informisanja uradilo povodom zakona koji nisu u njegovoj direktnoj nadležnosti, alise mogu odraziti na funkcionisanje ustanova u kulturi.

Državni sekretari Dejan Ristić i Saša Mirković nisu želeli da govore o o ovoj tački Dnevnog reda, uz obrazloženje da Ministarstvo nije zvanično dobilo *zvaničan* zahtev Odbora da pripremi tu informaciju. Imajući u vidu da je Ministar odsutan, složili su se sa predlogom predsednice Odbora da na prvoj narednoj sednici Ministar podnese informaciju o primeni ova dva zakona.

Aleksandar Jugović je rekao da je napravljena *greška u koracima*, da je prvo trebalo zatražiti pisanu informaciju od Ministarstva i dostaviti je članovima Odbora, kako bi se upoznali šta Ministarstvo predlaže po pitanju primene Zakona o javnim nabavkama i Zakona o budžetskom sistemu na ustanove kulture u Srbiji, pa tek onda zakazati sednicu Odbora i razmatrati činjenično stanje, odnosno buduće korake.

Vesna Marjanović je istakla da je reč o temi o kojoj je Odbor u prethodnom mandatu više puta raspravljao, dakle, da nije reč o *novo*j temi i da, shodno važećem Poslovniku Narodne skupštine *nije napravljena greška*, imajući u vidu da nije nužno da se informacija sačini u pisanoj formi. Dodala je i to, da je termin za održavanje sednice prethodno usaglašen sa Ministarom, kome je blagovremeno upućen i saziv.

Na molbu ministra kulture i informisanja, koji je izrazio želju da lično obrazloži članovima Odbora informaciju, predsednica Odbora je predložila da se odloži razmatranje Prve tačke Dnevnog reda za narednu sednicu, a da Ministarstvo blagovremeno dostavi pisanu informaciju, što je Odbor većinom glasova prihvatio.

Državni sekretar Ministarstva kulture i informisanja Dejan Ristić istakao je da će do sledeće sednice biti pripremljene sve potrebne informacije.

**Druga tačka Dnevnog reda – Donošenje okvirnog Plana javnih slušanja za 2014. godinu**

Obrazlažući Drugu tačku Dnevnog reda, predsednica Odbora je istakla, da je u skladu sa svojim pravima i dužnostima predložila pet tema za javna slušanja u 2014/2015. godini, i pozvala članove Odbora da daju primedbe, sugestije i svoje predloge, imajući u vidu da predložene teme ne obavezuju članove Odbora. Kao važne teme izdvojila je: Medijske slobode na internetu, Društveni status slobodnih umetnika, Paket medijskih zakona, Primena međunarodnih konvencija i Zakonski okvir zaštite kulturne baštine, i dodala, da su to *stare* teme, a da je jedino nova tema *Medijske slobode na internetu,* koju je uvrstila imajući u vidu njenu aktuelnost na globalnom nivou, o čemu svedoče brojna dokumenta i date preporuke i smernice od strane Komiteta ministara Saveta Evrope, OEBS-a, Evropskog parlamenta... kao i da je Beograd 7. i 8. novembra 2013. godine bio domaćin Ministarske konferencije Saveta Evrope za medije i društvo na temu *Sloboda izražavanja i demokratija u digitalnoj eri: ... i mediji u Evropi.* Informisanje i tehnologije komunikacija neprestano se razvijaju i njihov uticaj na naše društvo je značajan, jer informaciono društvo gotovo svakodnevno postavlja nove izazove u domenu ljudskih prava i demokratije, zaključila je predsednica Odbora.

Pre glasanja po ovom predlogu, Odbor je raspravljao o tome da li su ove teme najznačajnije, kao i o tome koji je cilj, svrha organizovanja javnih slušanja. Najviše polemike je izazvao predlog da se održi javno slušanje o medijskim slobodama na internetu. U raspravi su, pored predsednice Odbora, učestvovali narodni poslanici: Sanja Nikolić, Aleksandra Jerkov, Milorad Cvetanović, Srđan Dragojević, Aleksandar Jugović i Nenad Milosavljević.

Narodna poslanica Sanja Nikolić, predložila je da se rasprava po ovoj tački Dnevnog reda odloži za sledeću sednicu, jer kako je navela, nema materijala na osnovu kog se može videti plan kada će se slušanja održati i ko će biti učesnici.

Poslanica Aleksandra Jerkov, vezano da izlaganje je pojasnila da je institut javnog slušanja događaj, za koji je neophodno pripremiti dokumenta, mišljenja, spisak učesnika..., te da se to dešava *kad se Odbor dogovori da su predloežeme teme one, o kojima želimo da organizujemo javna slušanja*.

Poslanik Srđan Dragojević rekao je da su predloežene teme zanimljive, ali da su teme o društvenom statusu slobodnih umetnika i paketu medijskih zakona goruće i važne za *mentalnu higijenu* naroda, zbog čega ne trpe odlaganje. *Ako je kontroverzna tema medijske slobode na internetu, moj predlog je da to javno slušanje precrtamo, a da se bavimo temama od vitalnog značaja,* objasnio je narodni poslanik Srđan Dragojević.

Predsednica Odbora je ocenila da je veoma loša poruka ako Odbor ne može da razgovara o medijskim slobodama i istakla da je tema medijske slobode na internetu goreće pitanje za novinare. *To je, uostalom, tema kojom se bavi i Savet Evrope i OEBS, i ne znam zašto bi Odbor za kulturu i informisanje trebalo da se plaši ovako jedne potpuno načelno postavljene teme*, zaključila je Predsednica.

Poslanik Nenad Milosavljević je u svom obraćanju istakao da su predložene teme interesantne i predložio Poslanik Nenad Milosavljević je u svom obraćanju istakao da su predložene teme interesantne i predložio da se u predlog uvrsti još jedna tema: *Autoraska prava i problemi vezani za zaštitu prava intelektualne svojine.* Predlog su podržali u kasnijoj diskusiji narodni poslanici Srđan Dragojević i Aleksandar Jugović*.*

*.* Predlog su podržali u kasnijoj diskusiji narodni poslanici Srđan Dragojević i Aleksandar Jugović*.*

Narodnim poslanicima se nakon pauze koju je radi konsultacija zatražio poslanik Milorad Cvetanović, obratio i predsednik Poslaničke grupe SNS Zoran Babić, koji je istakao da mora postojati dokument o kome će se poslanici izjašnjavati i postavio pitanje, da li je u sferi kulture i informisanja samo predloženih pet tema osnov oko koga treba otvoriti javnu raspravu. *Niko ne odbija razgovor i javno slušanje, ali ostaje pitanje šta posle, mora postojati neki produkt javnih slušanja. Ovaj predlog je jalov i nedovoljan, jer nema akcioni plan, učesnike slušanja, koji su kriterijumi za pozivanje ljudi...Između produkcije i jalove rasprave, uvek ću glasati za produkciju* kazao je šf poslaničke grupe. Posebno je istakao manjkavost Poslovnika o radu Narodne skupštine i dodao, *ništa sporno i ništa protiv javnih slušanjaa, sli ovaj dokument nije dostojan Narodne skupštine zato što nema akcioni plan, koga ćete pozvati, nema čime će se ti ljudi* *kvalifikovati da dođu na javna slušanja...Ja samo tražim da iza ove jalove rasprave postoji predlog akta...*

Vesna Marjanović je, vezano za prethodnu diskusiju istakla da je javno slušanje mesto gde se mogu čuti različita stručna mišljenja i pribavljati informacije o predlogu akta koji je u skupštinskoj proceduri, razjašnjenja pojedinih rešenja iz predloženog ili važećeg akta, razjašnjenja pitanja značajnih za pripremu predloga akta ili drugog pitanja iz nadležnosti Odbora, kao i radi praćenja sprovođenja i primene zakona, odnosno ostvarivanja kontrolne funkcije Narodne skupštine. Takođe, dodala je, da predlog za organizovanje javnog slušanja može da podnese svaki član Odbora, a da odluku o organizovanju konkretnog javnog slušanja donosi Odbor i o tome obaveštava predsednika Narodne skupštine i generalnog sekretara Narodne skupštine. Navela je i to, da je ova sednica sazvana pre pet dana kako bi članovi Odbora imali dovoljno vremena da razmotre predloge tema i eventualno definišu i neke druge, te da neke posebne konsultacije ne prethode, osim ako je reč o novoj praksi. Na kraju, zaključila je predsednica Odbora, u ovom momentu ne može ni biti bilo kakvog materijala, što je regulisano i čl. 83. i 84. Poslovnika i dodala, *to što ćemo mi usvojiti ili nećemo usvojiti plan javnih slušanja, ne isključuje da se o bilo kojoj temi i o drugim temama razgovara na sednici Odbora...*

U nastavku diskusije učestvovali su narodni poslanici: Vladimir Đukanović, Nebojša Tatomir, Srđan Dragojević, Aleksandar Jugović, Milorad Cvetanović i predsednica Odbora. Probleme koji su isticali odnose se na spisak tema i redosled organizovanja javnih slušanja, stavljajući naglasak na poštovanje principa prioriteta.

Narodni poslanik Vladimir Đukanović je istakao da je pristalica javnog slušanja ako ono ima svrhu, te da se slaže sa svim predloženim temama, osim one koja se odnosi na internet slobode. Pojasnio je da je reč o temi, koja uprkos sve širokom spektru deklaracija, principa i povelja, prava i slobode na internetu nije još uvek regulisana ni u najrazvijenim evropskim zemljama, te da je izlišno da se u nedostatku relevantnog pravnog okvira vodi javna rasprava kod nas, jer, kako je rekao, *da mi raspravljamo o nečemu što zamišljamo da će se jednog dana dogoditi...da li to ima ikakvog smisla?*

Poslanik Nebojša Tatomir predložio je da se sačini detaljan plan organizovanja javnih slušanja sa jasno naznačenim prioritetima, učesnicima i ostalim neophodnim elementima za odlučivanje, što je podržao i narodni poslanik Milorad Cvetanović, koji se, istovremeno, složio sa diskusijom poslanika Vladimira Đukanovića.

Srđan Dragojević je u svojoj diskusiji, nadovezujući se na predlog narodnog poslanika Nenada Milosavljević da se u predlog uvrsti tema: *Autoraska prava i problemi vezani za zaštitu prava intelektualne svojine* dodao da je tema važna, da je informisan da su u Nacrtu zakona iz oblasti neke važne dopune već napravljene koje glumcima, interprtatorima i muzičarima mogu omogućiti da napokon ostvare zakonska prava na materijalnu nadoknadu za svoje uloge u filmovima i serijama. Zaključio je, *borimo se za to već par godina*...*ako se to usvoji...to će biti neka vrsta kopernikanskog preokreta koji će pomoći filmskoj i televizijskoj industriji, kao i glumcima koji žive u materijalno slaboj* *poziciji, dok se njihovi filmovi emituju na sve strane putem svih medija.*

Aleksandar Jugović je podržao predlog Nenada Milosavljević i Srđana Dragojević i pojasnio da je reč o inicijativi koja je pokrenuta pre godinu dana u Narodnoj skupštini i da se jedno poslaničko pitanje bavilo time na inicijativu UDUS-a, i da je dobro što se Odbor složio po pitanju značaja ovog predloga.

Vesna Marjanović je zamolila Službu da se sa ove sednice pripremi stenogram i predložila zaključak:

1. Odbor za kulturu i informisanje je usvojio predlog Okvirnog plana javnih slušanja.
2. Okvirni plan odnosi se na period 2014-2015. godine i obuhvata šest tema o kojima će raspravljati relevantni stručnjaci: Medijske slobode na internetu, Društveni status slobodnih umetnika, Paket medijskih zakona, Primena međunarodnih konvencija, Zakonski okvir zaštite kulturne baštine i Autorska prava i problemi vezani za zaštitu prava intelektualne svojine.
3. Spisak i redosled tema o kojima će biti organizovana javna slušanja nije konačan i podložan je izmenama i dopunama.

**Treća tačka Dnevnog reda - Razno**

Narodni poslanik Mirko Krlić obavestio je predstavnike Ministarstva kulture i informisanja da su u neposrednoj blizini spomeničkog kompleksa na Gazimestanu kod Obilića *nastavljeni* obimni građevinski radovi, koji su bili obustavljeni zbog intervencije međunarodne zajednice i UNOSEK-a. Divlja gradnja bila je prekinuta prošle godine u vreme bečkih pregovora i kada se razgovaralo o utvrđivanju zaštitnih zona oko kulturno-istorijskih spomenika. Ovih dana, istakao je poslanik Krlić, radovi su intenzivno nastavljeni i već je narušena ambijentalna celina, zbog čega Ministarstvo mora hitno da reaguje.

Narodni poslanik Krlić, takođe, uputio je pitanje, da li je Ministarstvo kulture i informisanja reagovalo na skrnavljenje srpskog pravoslavnog hrama Hrista Sv. Spasa u Prištini, gde je jedna albanska pevačica snimala skandalozan spot.

Vladimir Đukanović, nadovezujući se na prethodnu diskusiju, složio se u svemu sa narodnim poslanikom Mirkom Krlićem, i istakao da Ministarstvo kulture i informisanja ima obavezu da preduzmu sve da se prekine ovakvo skrnavljenje hrišćanskih spomenika, bar jednim saopštenjem.

Narodni poslanik Đukanović, takođe, uputio je pitanje predstavnicima Ministarstva da li je u povodu obeležavanja 100 godina od početka Prvog svetskog rata i Sarajevskog atentata, na Vidovdan predviđen program gde bi eventalno mogli da prisustvuju i narodni poslanici.

Državni sekretar Ristić je odgovorio da je Program sačinjen i da predviđa različite aktivnosti već od 8 juna.

Sednicu je zaključila predsednica Odbora, uz napomenu da Ministarstvo kulture i infomisanja blagovremeno dostavi pisanu Informaciju o primeni Zakona o javnim nabavkama i Zakona o budžetskom sistemu na ustanove kulture u Republici Srbiji, imajući u vidu da je naredna sednica Odbora planirana za 2. juli.

Tonski snimak čini prilog ovom zapisniku.

Sednica je završena u 14, 10 časova.

SEKRETAR ODBORA PREDSEDNICA ODBORA

 Mila Đorđević **Vesna Marjanović**